**Уведомление**

**за провеждани обществени консултации относно извършване на преглед на рамката за държавна помощ, приложима за сектора на рибарството и аквакултурите**

Министерство на земеделието, храните и горите информира всички заинтересовани лица в сектор Рибарство, че в периода 28 юни – 20 септември 2019 г. Европейската комисия (ЕК) провежда обществени консултации относно извършване на преглед на рамката за държавна помощ, приложима за сектора на рибарството и аквакултурите, както следва:

1. Държавни помощи, обект на групово освобождаване – сектор риболов и рибовъдство (2021 – 2027 г.);
2. Изменение на насоките за държавна помощ за рибарството и аквакултурите;
3. Държавна помощ *de minimis* – сектор риболов и рибовъдство (2021 – 2027 г.).

Консултациите се осъществяват, чрез попълване на онлайн въпросник, обхващащ всичките три инструмента (достатъчно е да се отговори веднъж), достъпен на следните интернет адреси:

<https://ec.europa.eu/info/law/better-regulation/initiatives/ares-2019-2936476/public-consultation_bg>

<https://ec.europa.eu/info/law/better-regulation/initiatives/ares-2019-2932425/public-consultation_bg>

<https://ec.europa.eu/info/law/better-regulation/initiatives/ares-2019-2932405/public-consultation_bg>

Контролът на държавните помощи в сектора на рибарството и аквакултурите се урежда от специална рамка от правила: 1) Регламент „*De minimis*“ (Регламент (ЕС) № 717/2014 на ЕК), 2) Регламент за груповото освобождаване (Регламент (ЕС) № 1388/2014 на ЕК) и 3) Насоки за преглед на държавната помощ за рибарството и аквакултурите (Съобщение 2015/C 217/01, както е изменено). Извършването на преглед на рамката за държавната помощ е с цел осигуряване на съгласуваност на регламентите и насоките с новите правила, свързани с Европейския фонд за морско дело и рибарство. С прегледа следва също така да се гарантира, че при разработването на бъдещи правила се взема предвид всеки потенциал за опростяване и за повишена правна сигурност. Тъй като действието на двата регламента ще изтече в края на 2020 г., за периода от 2021—2027 г. е необходимо да се направи преглед и замяна на тези инструменти. Консултацията ще обхване всичките три инструмента за държавна помощ.

Целта на консултацията със заинтересованите страни е да се съберат данни и мнения от широк кръг заинтересовани страни, за да се оценят целесъобразността, ефективността, ефикасността, съгласуваността и добавената стойност от Европейския съюз (ЕС) на правилата за държавната помощ за текущия и бъдещия период, както и други потенциални въздействия на рамката, подложена на преглед.

Целева група са всички:

* публични органи, отговарящи за предоставянето на държавна помощ в държавите-членки на ЕС, включително национални и регионални органи, участващи в отпускането на държавна помощ;
* получатели на помощ и потенциални получатели на помощ в сектора на рибарството и аквакултурите;
* организации на производители, асоциации и други професионални организации в сектора на рибарството;
* консултативни съвети;
* НПО и други организации на гражданското общество на международно, европейско, национално и местно равнище;
* академичните среди, експерти, мозъчни тръстове, консултантски дружества;
* широката общественост: гражданите и организациите, които желаят да допринесат за оценката на въздействието, като изразят гражданското си мнение.